Kapingslagoffer uit kattebak geredArgieffoto ŉ Man is Saterdagaand laat deur polisiebeamptes in Umlazi, suid van Durban, gered nadat sy motor ŉ ruk vantevore deur ŉ groep mans gekaap en hy in die kattebak ingeboender is. Kapt. Nqobile Gwala, woordvoerder van die polisie, sê polisiebeamptes van die Ethekwini Inner South-groepering het omstreeks 23:00 inligting ontvang dat ŉ motor in die J-gedeelte van Umlazi gekaap is. Die beamptes het die inligting opgevolg en vinnig die motor in Nkonjanelaan opgemerk. Hulle het die voertuig met drie insittendes agternagesit en die verdagtes het naderhand stilgehou en te voet verder gevlug. “Die polisie het die verdagtes gejaag en ŉ 21-jarige man vasgetrek. ŉ Ongelisensieerde vuurwapen en silwer handboeie is in sy besit gevind,” sê Gwala. Die ander twee verdagtes kon daarin slaag om te ontsnap. Die beamptes het die motor deursoek en die slagoffer in die kattebak aangetref. “Die slagoffer het die verdagte uitgewys as een van die mans wat sy silwer Toyota Etios gekaap en hom beroof het.” Die verdagte sal Dinsdag in die Umlazi-landdroshof verskyn op aanklagte van gewapende roof en die onwettige besit van ŉ vuurwapen.